Az Egészségügyi Minisztérium szakmai protokollja
A varicella kezeléséhez

Készítette: Az Infektológiai Szakmai Kollégium

I. Alapvető megfontolások

1. A protokoll érvényességi területe: minden ellátási szint.

2. A protokoll feltétel nélkül bevezethető.

3. Definíció
A bárányhimlő nagy kontagiozitású vírusfertőzés, amely a klinikai kép alapján csaknem minden esetben kórismézhető. Az átvészeltség szerokonverzióval jár és ép immunitás esetén életre szóló védettséget jelent. A gyermekkori megbetegedések általában enyhe lefolyásúak. Adoleszcens kortól lényegesen gyakoribbak a szövődmények. Immunkompromittált egyénben kezeletlenül halálos kimenetelű lehet.

4. Panaszok és tünettan
Heveny fertőzéses megbetegedés jellegzetes, viszkető hólyagos kiütéssel és többnyire lázzal.

5. A betegség leírása
A kórokozó a légutak nyálkahártyáját fertőzi meg, majd a nyirokrendszerbe kerülvén hét nappal a fertőződés után primér virémiát okoz és a szövetekben replikálódik. Többnyire két héttel a fertőződés után, a szekunder virémia nyomán jelentkeznek a betegség tünetei papulákkal, majd a jól ismert hólyagokkal. Újabb erupciók megjelenésére öt-hét napig lehet számítani. A bőr és a garatnyálkahártya után a leggyakrabban érintett szervek a tüdők, a belek, a mononukleáris-makrofág rendszer, ritkábban az agy, a retina és az izületek. A betegek többsége kisgyermek, ill. kisiskolás korú. 2004-ben hazánkban 52123 esetet jelentettek be (incidenciája 515,2 / 100 000 lakos). Ennél minden bizonnyal több eset fordult elő.
6. Kóreredet
Az alfa-herpeszvírusok alcsaládjába sorolt varicellovírus (korábbi elnevezése: varicella-zostervírus) okozza.
7. Epidemiológiai megfontolások.
7.1.
Átvészeltséget jelent: az anamnesztikus bárányhimlő vagy a specifikus immunglobulin kimutathatósága

7.2.
Szignifikáns expozició: fertőző egyén azonos háztartásban, szoros kontaktus legalább öt percig, azonos légtérben tartózkodás legalább egy órán keresztül. A fertőzés forrása lehet: bárányhimlős beteg, disszeminált övsömörben szenvedő beteg, fedetlen testtájon zostert hordozó beteg, immunkompromittált övsömörös beteg (virémia!).

7.3.
Lappangási idő: 10-21-, az esetek döntő többségében 14-15 nap. Immun-szupprimált állapotban rövidebb, hiperimmunglobulin alkalmazása után hosszabb (28 nap) lehet.

7.4.
A fertőzőképesség: a kiütés előtt két nappal kezdődik és a teljes pörkösödésig (általában 4-5 napig) tart (IV. szintű evidencia).

7.5.
Elkülönités: a kiütés megjelenésétől legalább 5 napig, ill. az erupciók pörkösödéséig indokolt.

7.6.
A szövődmények szempontjából magasabb kockázatú (nem immunszupprimált) populációk:

felnőtt: terhes, erős dohányos, súlyos idült tüdőbeteg

gyermek: súlyos idült tüdőbeteg, tartós salicylkezelésben részesülő, súlyos idült bőrbetegségben-, az intermedier anyagcsere zavarában szenvedő

II. Diagnózis
A klinikai kép ismeretén alapszik. 

1. Az anamnézis az átvészeltség / szignifikáns expozíció megítélésével adhat segítséget a kórisme megállapításához.
2. A belszervi vizsgálat típusos kórkép esetében a kórisme megállapításához elegendő.
3. Egyéb vizsgálatok kezdeményezése csak szövődményes esetekben (ld. később) indokolt.
4. Differenciáldiagnózis. Kizárólag a kiütések morfológiája alapján olykor nehézséget okozhat az atypusos erupciók felismerése immunkompromittált betegben, továbbá egyéb infekciózus kórképektől (herpes simplex vírus, enterovírusok, Staphylococcus aureus okozta fertőzés), ill. nem fertőzéses, főleg allergiás patomechanizmusú betegségektől (gyógyszer-dermatózis, strofulus stb.) való elkülönítése. A klinikai kép alapján kétséges esetekben indokolt lehet a virológiai vizsgálat. A betegség első öt napján megkísérelhető a direkt víruskimutatás monoklonális fluoreszcens jelölésű monokolonális antitest segítségével a hólyagbennékből. A mintát torokváladék vételére alkalmas pálcával a hólyagalap széli részének erőteljes törlésével célszerű venni, hogy a morfológiai diagnózis megállapításához elegendő vírustartalmú sejt kerüljön a pálcára. Több mint tíz napja zajló kórkép esetében a specifikus IgM kimutatása igazolja a kórismét.
III. Kezelés

A/ Nem gyógyszeres kezelés
1. Immunkompetens beteg típusos bárányhimlővel az alapellátás keretei között kezelendő.
2. A hospitalizáció javallatai:
· súlyosabb bőr-lágyrészfertőzés

· toxikus állapot

· mellkasi panasz / tünet

· idegrendszeri panasz / tünet

· atipusos kiütések

· vérzés

· hasi vagy mellkasi fájdalom

· elhúzódó / megújuló láz 6 nap után

· újabb erupciók jelentkezése 6 napon túl

· magas kockázatú egyén esetében megfontolandó

3. A betegség bejelentendő.
4. Betegápolás 

A viszketést enyhitheti a bőrt hűsitő zuhanyozás, hintőporok alkalmazása. Gyermekkorban célszerű a körmöket rövidre vágni. Fontos a megfelelő folyadékbevitel biztositása. 

B/ Gyógyszeres kezelés
1. Oki terápia: acyclovir (ACV)
Posztexpoziciós állapotban megelőzésre, továbbá lokális alkalmazása nem javasolható. Nem bizonyított, hogy a szövődmények megelőzésére alkalmas. Az allergiától eltekintve az ACV kezelésnek ellenjavallata nincsen. Jelentős gyógyszerkölcsönhatással nem kell számolni. A vesefunkció beszűkülése esetén csökkentendő a dózis. Egyéb antivirális szer nem jön szóba a bárányhimlő kezelésében. Gyógyszerrezisztenciával csak AIDS betegnél kell számolni.

1.1. Az intravénás kezelés javallatai
· progressiv varicella / immunszupprimált egyén atipusos kiütéssel járó betegsége

· újszülött perinatális betegsége (ha az anyai varicella a születés előtt 5 napon belül, ill. azt követően 2 napon belül manifesztálódott) (Megjegyzés: a terhes anya övsömöre nem érinti a magzatot; III. szintű evidencia)

· virus-mediálta szövődmények (pneumonitis, meningoencephalitis)

Adagolás: 3 hónaposnál fiatalabb csecsemőnek és felnőttnek 10(-15) mg/ttkg/dosi, 3 hónap és 12 év között 500 mg/m2/dosi 8 óránként infúzióban. A terápia tartama 5-10 nap (súlyos kórképben, ill. elhúzódó javulás esetén, pl. encephalitisben hosszabb).

1.2. Az orális kezelés javallatai

Az iniciális per os terápiának csak a kiütés megjelenését követően 24-36 órán belül elkezdve van értelme! Immunkompetens felnőtt szövődménymentes bárányhimlője esetén a kórlefolyást lerövidíti (Ib szintű evidencia).

· 13 évesnél idősebbek tipusos varicellája (opcionális; családban akvirált megbetegedés esetében indokolt)

· immunkompetens, de rizikócsoportba tartozó egyén tipusos varicellája

· immunszupprimált betegek tipusos varicellája (folyamatos megfigyelés mellett)

· a parenteralisan megkezdett terápia folytatása

Adagolás:

· 13 év fölött 5 x 800 mg naponta öt-hét napig

· 3 hó – 12 év: 4 x 20 mg/ttkg naponta öt-hét napig (max. 800 mg/dosi)

alternatíva:
3 hó – 2 év: 4 x 200 mg naponta öt-hét napig




2-5 év: 4 x 400 mg naponta öt-hét napig




6-12 év: 4 x 800 mg naponta öt-hét napig

Háromhónaposnál fiatalabb csecsemő orális kezelésére vonatkozóan nincs elegendő tapasztalat. Immunkompromittált betegek kezelését a megfelelő ellenanyag szint kialakulásáig folytatni kell. Kétévesnél idősebb immunkompromittált gyermeknél a disszemináció megelőzésére a felnőtt adag alkalmazható.

2. Tüneti kezelés a szövődmények megelőzése érdekében.

Lázcsillapitásra ne salicyltartalmú készitményt használjunk! A bőr öntisztulását akadályozó, arról nehezen eltávolitható rázókeverék (Susp. Zinci aquosa) kerülendő. Megkisérelhető antihistamin hatású szer szisztémás -nem lokális!- használata.

Szövődmények és prophylaxis

1. Szövődmények, komplikált varicella

Komplikált bárányhimlős beteg ellátásához infektológiai konzílium szükséges.

· Bakteriális felülfertőzés


A 6. nap után, ill. újabb erupciók megjelenése nélkül észlelt láz, avagy láztalan állapotot követő újabb láz esetén bakteriális szövődményt kell feltételezni. A bakterialis szuperinfekció többnyire az erupciók fertőződését jelenti (impetigo, cellulitis) és S. pyogenes, ill. S. aureus idézi elő. Invaziv Streptococcus betegség (véráram-fertőzés, toxicus shock syndroma) lehet a következménye. A mikrobiológiai diagnózishoz hemokultúra vizsgálat, ill. a felülfertőzés területéből vett minta (hólyagbennék, szövetnedv stb.) bakteriológiai vizsgálata szükséges. A felülfertőzést penicillinnel, S. aureus kóroki szerepe esetén antistaphylococcalis szerrel kell kezelni. A gyermekkori Streptococcalis Toxicus Shock Syndroma első kockázati tényezője a bárányhimlő.

· Pneumonitis


Egészséges adoleszcensek és felnőttek esetében leggyakoribb szövődmény a pneumonitis. A kiütések megjelenését 1-3 nappal követően légúti panaszok utalnak a tüdő érintettségére. A diagnózist mellkasröntgen felvétel igazolja.

· Neuroinfekció (cerebelláris ataxia, meningitis, meningoencephalitis)

· Hematológiai rendellenességek (thrombocytopenia, leukopenia)


A neurológiai és hematológiai komplikációk kórházi szakellátást igényelnek.

· Progresszív varicella


A folyamat a parenchymás szerveket is érinti és erre az erupciók atipusos volta utalhat. Kezeletlenül többnyire fatális.

· Reye syndroma


A salicylkészitmények és a Reye syndroma összefüggése miatt ezen szerek alkalmazása varicella esetében tilos. Csillapithatatlan hányás -esetleg tudatzavarral társulva- föl kell vesse a betegség gyanúját.
2. Posztexpoziciós profilaxis (fogékony egyén szignifikáns expoziciója esetén)

2/A Hyperimmunglobulin (Varicella-Zoster-Immunglobulin, VZIG)

Javallat:

· immunszupprimált egyén

· terhes

· újszülött

· súlyos alapbetegségben szenvedő (opcionális)

Adagja: 0,2-1 (5-25 NE) ml/ttkg

A VZIG-et 72 órán belül célszerű beadni. Tiz napon belül alkalmazva is mérsékli a kórkép súlyosságát. Átvészeltség esetén, ill. a betegség jelentkezésekor a VZIG alkalmazása már fölösleges.

2/B Oltás (aktív immunizálás)

72 órán -legföljebb öt napon- belül ellenjavallat hiányában az élő, attenuált vírust tartalmazó vakcinával védettség érhető el. 13 éves kor fölött az oltás egyetlen – booster - adaggal megismétlendő.

A 12-15 hónapos kisdedek életkorhoz kötött és a 12 évesnél fiatalabb gyermekek „felzárkóztatásos” oltása javasolható („A” érvényességű ajánlás). A fogékony adoleszcensek és felnőttek vakcinációját „B” érvényességű ajánlás támasztja alá.

Az oltást hat héttel követően igen ritkán varicellára emlékeztető kiütés jelentkezhet. Amennyiben ez immunszupprimált egyénben fordul elő, az illetőt ACV-

-rel kell kezelni. Az oltás után két héten belül észlelt kiütés “vad virus”, azaz VZV fertőzés következménye.

3. Profilaxis és antivirális kezelés az egyes fogékony betegpopulációkban 
Immunkompetens, nem terhes egyén (egyhónaposnál idősebbek)*

· Posztexpoziciós prophylaxis: a VZIG alkalmazása fölösleges. Az egyévesnél idősebbek posztexpoziciós vakcinációja elfogadott.

· Terápia:

24-36 órán belül

-
rizikócsoportba nem tartozó egyén: antivirális kezelést nem igényel


(11 év fölött opcionális-, családi kontaktus esetén javasolt az ACV terápia.)

-
rizikócsoportba tartozó egyén: orális ACV kezelés

48 órán túl az orális terápia nem jön szóba.

Terhes*

A terhesség előrehaladtával nő a pneumonitis kockázata. A terhes bárányhimlője az első trimeszterben a fetalis varicella szindrómát okozhatja. Ez a varicellás terhes anyák magzatainak kevesebb, mint 2 %-ában fordul elő.  A terhesség megszakítása az első trimeszterben varicella fertőzés miatt nem indokolt. A kórisme a magzat ultrahangvizsgálatával állapítható meg (III szintű evidencia). A magzatvíz vírus DNS irányú vizsgálata fölösleges. A magzati elhalás kockázatát a terhes varicellája nem növeli (IIb szintű evidencia). 

· Posztexpoziciós profilaxis: VZIG a terhesség bármelyik szakaszában (III szintű evidencia). A fetalis varicella szindróma kialakulására vonatkozó effektusa nem ismert. Az aktiv immunizáció tilos.

· Terápia


Az ACV embriopatogén hatására semmiféle adat nem utal. Azonban a 20. terhességi hét előtt csak a terhes megfelelő tájékoztatását követően szabad alkalmazni (IV szintű evidencia). Erős dohányos terhesnek, továbbá annak, akin igen sok ((100) kiütés jelentkezik, fokozottan javasolható.


A 20. terhességi hét után
a/ 24-36 órán belül: per os ACV egy hétig







b/ 48 órán túl: ACV iv.

Újszülött*

A.
A születés előtt 5 napon belül, ill. azt követően 2 napon belül jelentkező anyai megbetegedés esetén nagy a kockázata az újszülött progresszív varicellájának (III szintű evidencia). Kielégítő anyai IgG szintre biztosan csak az anya betegségének ötödik napjától lehet számítani. A bárányhimlős gyermekágyas szoptatását nincs értelme megtiltani.

· magas kockázatú újszülött (“-5. - +2. nap”): VZIG profilaxis szükséges; megbetegedés esetén ACV iv.

· nem magas kockázatú újszülött: súlyosabb kórlefolyás esetén az ACV terápia egyedi elbírálást igényel

B.
Egyhetes koráig minden fogékony anya (releváns kórelőzmény/pozitív szerostátusz hiányában)  újszülöttje szignifikáns expozíció esetén VZIG profilaxisban kell részesüljön,.

C. Újszülöttosztályon: a fogékony anyák újszülöttjei, továbbá minden éretlen újszülött ((30. terhességi hét és/vagy (1 kg születési súly) VZIG profilaxisban kell részesüljön szignifikáns expozíció esetén.

D. Súlyos alapbetegségben szenvedő, speciális ellátást igénylő csecsemők szignifikáns expozíció esetén specifikus ellenanyag hiányában VZIG profilaxisban kell részesüljenek.

Immunszupprimált egyén*

Ide tartoznak a veleszületett vagy szerzett immunhiány-betegségben szenvedők és az immunszuppressziv kezelés alatt álló betegek. Az egy hónapon belül alkalmazott szisztémás kortikoszteroid terápia (2 mg/ttkg-ot meghaladó adagban) immunkopromittált állapotot jelent varicella vonatkozásában. Nem jelent viszont veszélyt az inhalációs szteroidok használata és a másodnaponta alkalmazott steroidkezelés.

· Posztexpoziciós profilaxis: kötelező; ilyen helyzetben a VZIG-nek nincs ellenjavallata. Celluláris immundefektus az oltást ellenjavallja. Humorális immundefektusban elfogadott az aktiv immunizálás. A három hónapon belül alkalmazott citosztatikus kezelés és az egy hónapon belül naponta, fenti adagban adott steroidterápia esetén nem szabad aktíve immunizálni. Tünetmentes HIV fertőzött vagy fertőzésük CDC szerinti A1 vagy N1 stádiumában lévő gyermekek megkaphatják az oltást, ha CD4+ limfocita szubpopulációjuk száma a korcsoportuknak megfelelő érték 25 %-át eléri.

· Terápia:

atípusos erupciókkal járó / progressziv kórkép: ACV iv.

normális kórlefolyás: 24-36 órán belül kórházi megfigyelés mellett az   orális ACV kezelés megkísérelhető

Kórházban megbetegedett egyének (fogékony) kontaktjai*


Alapbetegségüktől függően VZIG, ill. oltás egyaránt választható.

*Virus-mediálta szövődmény esetén intravénás ACV kezelés kötelező.

Érintett társszakmák: 
Elsősorban a gyermekgyógyászat, a belgyógyászat, a családorvoslás és a szülészet-nőgyógyászat.

IV. Rehabilitáció

V. Gondozás

